Virallinen lehti nro C 076 , 11/03/1998 s. 0134



KIRJALLINEN KYSYMYS P-2740/97 komissiolle esittäjä(t): Nel van Dijk (V) (30. heinäkuuta 1997) Aihe: Tacis- ja Phare-ohjelmiin kuuluvan Democracy-ohjelman toteuttaminen on vaarassa Niiden ohjelmien toteuttamiseen, joihin on osoitettu enemmän kuin 300 000 ecua, Euroopan komission on esitettävä joka kolmas vuosi tarjouskilpailu. Phare- ja Tacis-ohjelmiin kuuluvan Democracy-ohjelman toteuttaminen uskottiin kuitenkin jo kolme ja puoli vuotta sitten Euroopan ihmisoikeussäätiölle. Kun viime vuonna kolmen vuoden määräaika kului umpeen, määrättiin kylläkin uusi tarjouskilpailu, mutta toimeksiantoa ei osoitettu kellekään. Viimeisen puolen vuoden aikana Euroopan ihmisoikeussäätiö on saanut kaksi lyhytaikaista sopimusta, jotka kuluvat umpeen 31. heinäkuuta 1997. Näitä sopimuksia ei kuulemma jatketa. 1. Voiko komissio antaa selvityksen viime vuonna määrätyn tarjouskilpailun tuloksesta? 2. Voiko komissio selittää, minkä vuoksi Euroopan ihmisoikeussäätiön kanssa tehtyjä lyhytaikaisia sopimuksia ei enää uusita? 3. Voiko komissio ilmoittaa minulle, siirtyykö Euroopan ihmisoikeussäätiön valvonta- ja tukemistehtävä nyt jollekin toiselle järjestölle? 4. Jos ei siirry, onko komissio kanssani samaa mieltä siitä, että näiden sisäisten hallinnollisten ongelmien ei voi antaa haitata päivittäistä toimintaa monissa kansalaisjärjestöissä, joilla on tosin sopimuksen mukaan oikeus rahoitukseen Tacis- ja Phare-ohjelmasta mutta uhkaavat jäädä 31. heinäkuuta jälkeen ilman rahaa, koska mikään järjestö ei hanki niille sopimuksia eikä arvioi väliaikaisia selontekoja? 5. Miten komission mielestä kansalaisjärjestöjen on ratkaistava nämä ongelmat? 6. Voiko komissio arvioida, kuinka kauan tämä tilanne jatkuu? 7. Onko komissio kanssani samaa mieltä siitä, että Phare- ja Tacis-ohjelmiin liittyvät ongelmat vahvistavat kansalaisten käsityksen siitä, että Euroopan komissio on erittäin byrokraattinen laitos? Komission jäsenen Hans van den Broekin komission puolesta antama vastaus (16. syyskuuta 1997) Tacis- ja Phare-ohjelmiin kuuluvia demokratiaohjelmia toteuttaa komissio, joka on hankkinut toteuttamista varten ulkopuolista apua. Tätä apua on antanut Euroopan ihmisoikeussäätiö. Kyseinen järjestely on voimassa vuoden 1998 toukokuuhun asti. Tämä takaa sen, että valtiosta riippumattomien järjestöjen sopimukset tehdään keskeytyksettä. Viime vuonna käynnistettiin tarjouskilpailu, jonka tarkoituksena oli hankkia apua sekä demokratiaohjelman että Phare- ja Tacis-ohjelmista rahoitettavien Lien-ohjelman ja kumppanuus- ja yhteistyöohjelmien toteuttamiseen. Yhdenkään tehdyistä tarjouksista ei katsottu vastaavan komission tarpeita, ja tämän takia jatkettiin Euroopan ihmisoikeussäätiön kanssa voimassa ollutta järjestelyä. Komissio tarkastelee tänä syksynä valmistuvan arvioinnin perusteella, millä tavalla demokratiaohjelmien ja ihmisoikeuksia tukevien ohjelmien hallinnointi tulisi järjestää. Komissio on tietoinen siitä, että valtiosta riippumattomien järjestöjen sopimusjärjestelyt voivat vaikuttaa hankalilta. Komissio pyrkiikin löytämään toimintatapoja, joilla voitaisiin yhdistää luotettava ja tuloksellinen hallinnointi sekä valtiosta riippumattomien järjestöjen tarpeet paremmin huomioon ottava ja tehokkaampi lähestymistapa.